Tesla herroep voertuie oor veiligheidTesla, met sy Suid-Afrikaans gebore baas Elon Musk, het gedurende die tweede kwartaal ’n rekordwins van $1,1 miljard behaal. (Foto: iStock) Tesla herroep meer as 500 000 elektriese voertuie in Amerika weens tegniese foute wat die risiko vir ongelukke kan laat toeneem, berig internasionale media. Die elektriesevoertuigvervaardiger sal meer as 350 000 van die Model 3-voertuie wat tussen 2017 en 2020 gemaak is, herroep, aangesien die kamera aan die voertuie se agterkant maklik beskadig word wanneer die kattebak oop- en toegemaak word. “Dit kan keer dat die beeld van die ruimte agter die motor wel vertoon word,” het Tesla aan die nasionale administrasie vir hoofwegverkeersveiligheid (NHTSA) gesê. Amper 120 000 van die Model S-voertuie wat sedert 2014 vervaardig is, sal ook herroep word weens ŉ fout met die knip op die enjinkap, wat kan veroorsaak dat die kap onverwags oopspring en die bestuurder se uitsig belemmer. “Tesla sal dié motors bekyk en veranderinge aanbring teen geen ekstra koste vir die eienaars nie.” Volgens ŉ berig in The New York Times het Tesla se verkope in 2021 met 87% toegeneem en amper 1 miljoen voertuie is al gelewer. Tesla-motoriste het egter onlangs gehoor hulle sal nie meer kan videospeletjies speel terwyl die voertuig beweeg nie. Dít nadat die NHTSA sy kommer uitgespreek het dat dié funksie moontlik bestuurders se aandag van die pad kan aftrek. Die Amerikaanse regering sou boonop in Augustus ŉ ondersoek doen na Tesla se outomatiese bestuursfunksie ná ŉ reeks ongelukke tussen Tesla se voertuie en stilstaande noodvoertuie.